V. Palko, minister vnútra SR: (2004-05-27):
Vážený pán poslanec, budem sa snažiť zastúpiť pána ministra Fronca, ako budem najlepšie vedieť. V prvom rade chcem upresniť vašu informáciu v tom smere, že na rokovaní vlády nie je povinnosťou ministra školstva predložiť návrh na rozdelenie kapitálových výdavkov, ale analýzu rozostavanosti škôl a školských zariadení financovaných z prostriedkov štátneho rozpočtu. Ministerstvo financií však podmieňuje uvoľnenie finančných prostriedkov predložením uvedenej analýzy. K situácii v tejto oblasti uvádzam – realizácia školských stavieb je zaradená do dvoch foriem výstavby, a to: 1. školská účelová výstavba, 2. bývalá komplexná bytová výstavba. Na úseku školskej účelovej výstavby sa sústreďuje pozornosť najmä na kvalitatívne zlepšenie súčasného fondu školských objektov a v menšej miere na získanie nových kapacít. Pri realizácii stavieb v rámci bývalej komplexnej bytovej výstavby ide o výstavbu nových objektov rozostavaných v prevažnej miere v mestských sídliskových častiach ako občianska vybavenosť. Pre školskú účelovú výstavbu zriaďovateľskú a investorskú činnosť vykonávajú obce pre základné školy a školské zariadenia, samosprávne kraje pre stredné školy, stredné odborné učilištia a odborné učilištia, krajské školské úrady pre špeciálne školstvo. Pre stavby rozostavané v rámci bývalej komplexnej bytovej výstavby sú investormi príslušné obce. Na stavby rozostavené v rámci bývalej komplexnej bytovej výstavby bolo v roku 2003 v štátnom rozpočte vyčlenených 167 mil. 400 tis. korún a z výťažkov lotérií a iných hier 70 mil. korún. To je spolu 237 mil. 400 tis. korún. V školskej účelovej výstavbe realizovanej obcami bol v roku 2003 rozpísaný objem 692 mil. 200 tis. korún na 495 stavieb, z ktorých 354 bolo aj dokončených a 141 stavieb zostalo rozostavaných. Na dokončenie týchto rozostavaných základných škôl a školských zariadení je potrebných 1 mld. 239 mil. 587 tis. korún. V pôsobnosti samosprávnych krajov eviduje ministerstvo k 31. 12. 2003 107 stavieb s finančným objemom na ich dokončenie vo výške 969 mil. 152 tis. korún.  V pôsobnosti krajských školských úradov eviduje ministerstvo k 31. 12. 2003 28 rozostavaných stavieb, na ktorých dokončenie sú potrebné finančné prostriedky v objeme 401 mil. 963 tis. korún. V rámci bývalej komplexnej bytovej výstavby boli v roku 2003 rozpísané finančné prostriedky pre 29 zo 42 rozostavaných stavieb. V roku 2003 sa v tejto forme výstavby dokončilo 7 stavieb, čo znamená, že rozostavaných stavieb po 31. 12. 2003 je 35 s finančným objemom potrebným na dokončenie 1 mil. 711 mil. 124 tis. korún. Objem finančných prostriedkov potrebných na ukončenie rozostavaných školských stavieb v pôsobnosti obcí, samosprávnych krajov, krajských školských úradov a v rámci bývalej komplexnej bytovej výstavby predstavuje spolu 4 mld. 321 mil. 826 tis. korún. Vzhľadom na pripravovanú fiškálnu decentralizáciu bude od 1. januára 2005 financovanie rozostavaných stavieb s výnimkou stavieb v pôsobnosti krajských školských úradov v kompetencii obcí a samosprávnych krajov. Z uvedeného dôvodu sa ministerstvo sústreďuje na financovanie rozostavaných stavieb v roku 2004. Ministerstvo sa prostredníctvom krajských školských úradov obrátilo na jednotlivých zriaďovateľov s požiadavkou na odôvodnenie pokračovania jednotlivých rozostavaných stavieb, resp. s návrhom na ich zastavenie. S výnimkou jednotlivých prípadov zriaďovatelia odôvodňovali nutnosť stavby ukončiť. V tejto situácii ministerstvo navrhuje zvoliť postup vedúci k dokončeniu čo najväčšieho počtu rozostavaných stavieb v roku 2004. Pri výbere stavieb na ich dokončenie sa zohľadnil jednak potrebný objem finančných prostriedkov, ako aj stupeň rozostavanosti. Konkrétne sa navrhuje poskytnúť v roku 2004 finančné prostriedky : 1. na stavby, pri ktorých bolo k 31. 12. 2003 prestavaných aspoň 75 % z celkového investičného nákladu, 2. na stavby, na ktorých dokončenie je potrebných menej ako 5 mil. korún za predpokladu, že k 31. 12. 2003 bolo prestavaných aspoň 50 % z celkového investičného nákladu stavby. Pri vyčlenení 400 mil. korún na dofinancovanie rozostavaných stavieb bude v roku 2004 možné takýmto spôsobom ukončiť 108 z 276 stavieb školskej účelovej výstavby. Analýza rozostavaných stavieb obsahujúca návrh na dokončenie čo najväčšieho počtu rozostavaných stavieb v roku 2004 je pripravená na medzirezortné pripomienkové konanie a následne na rokovanie vlády v zmysle vyššie uvedeného postupu. Jej predloženie je ovplyvnené už uzatvoreným dohodovacím konaním so zriaďovateľmi štátnych škôl, verejných školských zariadení a možnosťami rezervy ministerstva vyčlenenej na zmierňovanie rozdielov vyplývajúcich z uplatňovania zákona č. 597. Z dohodovacieho konania vyplynula potreba podstatne vyššej sumy na dofinancovanie, ako je možné zabezpečiť z rezervy bežných výdavkov. Keďže ide o nárokovú sumu vyplývajúcu zo zákona, ministerstvo hľadá možnosti na jej pokrytie a jedným z nich je aj presun z kapitálových výdavkov do bežných výdavkov. Táto skutočnosť ovplyvňuje výšku finančných prostriedkov stanovených na dofinancovanie rozostavaných stavieb. V súvislosti s kapitálovými výdavkami treba podotknúť, že v súlade s novým zákonom o financovaní regionálneho školstva sa v roku 2004 časť kapitálových výdavkov pre obce a vyššie územné celky v objeme 650 mil. korún rozdeľuje normatívne podľa počtu žiakov. Tieto finančné prostriedky ministerstvo školstva rozpísalo 25. februára 2004 a odovzdalo na realizáciu ministerstvu financií, pretože sa poskytujú prostredníctvom kapitoly Súhrnný finančný vzťah. Ministerstvo financií dosiaľ realizovalo platby len pre vyššie územné celky. V týchto dňoch prostredníctvom Štátnej pokladnice uvoľňuje platby pre obce. Toľko odpoveď pána ministra Fronca. Ďakujem.